b'\n_START_ARTICLE_\nStatfjord A-streiken\n_START_PARAGRAPH_\nStatfjord A-streiken var en arbeidskonflikt som lammet arbeidet p\xc3\xa5 oljeplattformen Statfjord A en uke i august 1978. Streiken varte fra 6. august til 12. august, og omfattet i alt rundt 1000 arbeidere. Den ble gjennomf\xc3\xb8rt som en \xc2\xabulovlig\xc2\xbb eller \xc2\xabvill\xc2\xbb streik._NEWLINE_Streiken ble utl\xc3\xb8st da arbeidernes mulighet til \xc3\xa5 ta \xc2\xabfem minutter og en r\xc3\xb8yk\xc2\xbb ble innskrenket, en tilsynelatende mindre sak. _NEWLINE_Men bak streiken l\xc3\xa5 det mye oppdemmet misn\xc3\xb8ye, den rammet midt i hjertet av det nye olje-Norge, og det sto om store verdier. Den f\xc3\xb8rte til dramatisk avisoppslag: \xc2\xabAKP lammer Statfjord A\xc2\xbb. _NEWLINE_Streiken m\xc3\xb8tte en rekke mottiltak, b\xc3\xa5de fra bedriftsledelse og fra lederne i det etablerte fagforeningsapparatet p\xc3\xa5 land, \xe2\x80\x93 f\xc3\xb8r de streikende etter en uke fikk gjennomslag for sitt syn.\n_START_SECTION_\nBakgrunnen  for streiken\n_START_PARAGRAPH_\n1970-tallet var en pionertid for virksomheten i Nordsj\xc3\xb8en, der mye av arbeidet offshore var preget av amerikanske oljeselskaper, og amerikanske bosser som behandlet norske arbeidsfolk som \xc2\xabwhite niggers\xc2\xbb. _NEWLINE_P\xc3\xa5 Statfjord A jobbet om lag 700 anleggsarbeidere for \xc3\xa5 klargj\xc3\xb8re plattformen til produksjon. To flytende boligplattformer var fort\xc3\xb8yd til den faste boreplattformen: Nortrym og Polymariner. Innkvarteringen besto av tomanns- eller firemannsrom. De to boligplattformene var forbundet med Statfjord A med gangbruer. _NEWLINE_Det ble jobbet i 12-timers skift: Dagskift fra 06.00 til 18.00, nattskift fra 18.00 til 06.00. Arbeiderne hadde krevd bedre arbeidsmilj\xc3\xb8. Dette dreide seg om enkle saker som bedre drikkevann og skikkelige toalettforhold. Istedenfor bedringer opplevde de at forholdene ble verre. _NEWLINE_Etter hvert som plattformen n\xc3\xa6rmet seg borestart ble ogs\xc3\xa5 r\xc3\xb8ykeforbudet innskjerpet p\xc3\xa5 Statfjord A. Arbeiderne ba om pauserom i form av r\xc3\xb8ykecontainere. Det fikk de ikke. Til slutt var de henvist til \xc3\xa5 g\xc3\xa5 over p\xc3\xa5 boligplattformene for \xc3\xa5 f\xc3\xa5 \xc2\xabfem minutter og en r\xc3\xb8yk\xc2\xbb._NEWLINE_L\xc3\xb8rdag 5. august ble de, uten forvarsel, m\xc3\xb8tt av plakater som forkynte at det var forbudt \xc3\xa5 g\xc3\xa5 over p\xc3\xa5 boligplattformen for \xc3\xa5 ta r\xc3\xb8ykepause. Trusselen var hjemsendelse, dersom forbudet ble brutt. Plakatene ble dr\xc3\xa5pen som fikk begeret til \xc3\xa5 renne over._NEWLINE_L\xc3\xb8rdag holder dagskiftet p\xc3\xa5 Statfjord A allmannam\xc3\xb8te. De vedtar streik om ikke plakatene \xe2\x80\x93 og trusselen \xe2\x80\x93 er trukket tilbake f\xc3\xb8r s\xc3\xb8ndag kl. 16.00. Allmannam\xc3\xb8te for nattskiftet slutter seg dagen etter enstemmig til. Plattformledelsen b\xc3\xb8yer ikke av. Dermed er streiken et faktum.\n_START_SECTION_\nOrganisering for ulovlig aksjon\n_START_PARAGRAPH_\nP\xc3\xa5 siste del av 1970-tallet hadde man erfaring fra en rekke s\xc3\xa5kalte \xc2\xabville\xc2\xbb streiker, og arbeiderne p\xc3\xa5 Statfjord A organiserte seg med tanke p\xc3\xa5 at aksjonen ville bli stemplet ulovlig. Da streiken var et faktum trakk tillitsmennene seg fra sine verv. Det ble arrangert allmannam\xc3\xb8te som valgte et aksjonsutvalg med om lag 20 medlemmer._NEWLINE_Tre ble valgt til \xc3\xa5 representere streiken utad: Gunnar Nilsen fra Aker-Verdal, Odd Pettersen fra Tangen-Vindholmen ved Arendal og Arnstein H\xc3\xb8lmebakk fra Nylands Mekaniske Verksted i Oslo. H\xc3\xb8lmebakk ble valgt til den mest utsatte posisjonen: Som pressetalsmann. Det ble ogs\xc3\xa5 valgt folk til \xc3\xa5 organisere streikevakter._NEWLINE_P\xc3\xa5 allmannam\xc3\xb8te ble det sl\xc3\xa5tt fast at all kontakt med de streikende skulle g\xc3\xa5 gjennom aksjonsutvalget, og at bare aksjonsutvalget kunne innkalle til m\xc3\xb8ter.\n_START_SECTION_\nAktive mot splittelse\n_START_PARAGRAPH_\nAnleggsarbeiderne p\xc3\xa5 plattformen kom fra ulike firmaer, ulike faggrupper, ulike nasjoner. Fra f\xc3\xb8rste stund jobbet streikeledelsen for \xc3\xa5 unng\xc3\xa5 splittelse. Med hell._NEWLINE_F\xc3\xb8rste utfordringen kom br\xc3\xa5tt. Ledelsen i firmaet Brown & Root innkalte de latinske arbeiderne fra Mexico, Portugal og Spania til eget m\xc3\xb8te. De ble truet med sparken om de streiket, \xe2\x80\x93 og for denne gruppa var trusselen om hjemsendelse sv\xc3\xa6rt alvorlig. Fors\xc3\xb8ket p\xc3\xa5 \xc3\xa5 kommandere dem ut i arbeid f\xc3\xb8rte ikke fram. Streikeledelsen styrket kontakten med gruppa. Til syvende og sist endte de opp med \xc3\xa5 respektere streikevaktene._NEWLINE_Under streiken m\xc3\xa5tte noen, blant annet p\xc3\xa5 grunn av sikkerheten, utf\xc3\xb8re n\xc3\xb8dvendig arbeid. Dette skjedde med tillatelse fra de streikende. Men plattformledelsen skrev ut mer sikkerhetsarbeid enn n\xc3\xb8dvendig. 20 \xe2\x80\x93 30 mann stilte derfor p\xc3\xa5 jobb som streikebrytere. De fleste av dem var ikke en gang klar over at jobben de gjorde kunne betraktes som streikebryteri. Dette ble tatt opp p\xc3\xa5 allmannam\xc3\xb8te, og streikebryteriet ble stanset._NEWLINE_Hver dag ble 50-60 arbeidere skiftet ut i normal rotasjon p\xc3\xa5 plattformen. De som var ferdig med sin arbeidst\xc3\xb8rn ble sendt med helikopter i land, nye ble fraktet ut. Rundt 700 mann innledet streiken, men stadig nye ble involvert. Aksjonen favnet derfor om lag 1000 mann i uka den varte. Arbeidsgiverne fors\xc3\xb8kte \xc3\xa5 utnytte denne situasjonen, ved \xc3\xa5 \xc2\xabbriefe\xc2\xbb de nye f\xc3\xb8r de reiste ut og oppfordre dem til \xc3\xa5 bryte streiken. P\xc3\xa5 selve Statfjord A var imidlertid helikopterdekket under reparasjon, s\xc3\xa5 de nyankomne m\xc3\xa5 settes ned p\xc3\xa5 boligplattformen. Der hadde de streikende full kontroll: De nye ble mottatt fra de satt foten utenfor helikopteret, og orientert av de streikende. F\xc3\xa5 hadde innsigelser mot \xc3\xa5 delta i streiken._NEWLINE_Blant elektrikere og teknikere i firmaet INCON var det imidlertid motforestillinger. De forlangte skriftlig avstemning om hvorvidt streiken skulle avsluttes eller f\xc3\xb8res videre. Det fikk de, og et stort flertall gikk inn for fortsatt streik. En INCON-ansatt ble ogs\xc3\xa5 valgt inn i aksjonsutvalget.\n_START_SECTION_\nFagforeningstoppenes rolle\n_START_PARAGRAPH_\nP\xc3\xa5 fastlandet ble det jobbet aktivt for \xc3\xa5 f\xc3\xa5 den \xc2\xabville\xc2\xbb streiken under kontroll. Fellestillitsmannen i Aker, John Sakseide var sentral. Han nektet \xc3\xa5 snakke med streikeledelsen, og oppfordret de streikende til \xc3\xa5 g\xc3\xa5 tilbake p\xc3\xa5 jobben. Han samlet toppene i tillitsmannsapparatet. Torsdag 10. august kom Sakseide i spissen for \xc3\xa5tte klubbformenn i helikopter  til Statfjord A. Plattformledelsen sendte ut melding: Fellestillitsmannen \xc3\xb8nsket \xc3\xa5 m\xc3\xb8te de fagorganiserte fra verft i Akergruppen i kinosalen. _NEWLINE_Streikeledelsen mente dette br\xc3\xb8t med allmannam\xc3\xb8tets vedtak om at kontakten med de streikende skulle g\xc3\xa5 gjennom aksjonsutvalget. De betraktet det dessuten som et fraksjonsm\xc3\xb8te, da innkallinga kun gjaldt en del av de streikende. Streikeledelsen ble nektet adgang til h\xc3\xb8ytaleranlegget p\xc3\xa5  plattformen, men klarte \xc3\xa5 f\xc3\xa5 kringkastet sitt syn via et formannsrom. _NEWLINE_Ingen av de streikende stilte opp p\xc3\xa5 Sakseides m\xc3\xb8te. Han vendte tilbake til fastlandet med uforrettet sak.\n_START_SECTION_\nStreiken i avisene\n_START_PARAGRAPH_\nP\xc3\xa5 fastlandet var avisenes dekning av streiken omfattende, om enn ikke alltid like  opplysende. I f\xc3\xb8rste fase av streiken ble det skapt et inntrykk av at arbeiderne streiket fordi de ikke ville respektere et n\xc3\xb8dvendig r\xc3\xb8ykeforbud. Denne \xc2\xabsigarettstreiken\xc2\xbb kunne fortone seg merkelig for leserne._NEWLINE_Den normale rotasjonen av arbeidsstyrken p\xc3\xa5 plattformen gjorde imidlertid at mange av de streikende etter hvert kom til fastlandet. Noen av dem kom ogs\xc3\xa5 til ordet i avisene, og rettet opp litt av inntrykket._NEWLINE_Mot slutten av streiken ble AKP-stemplet mer framtredende i media. \xc2\xabAKP lammer Statfjord A\xc2\xbb var toppoppslaget p\xc3\xa5 Dagbladets forside. S\xc3\xa6rlig hardt gikk denne typen avisomtale ut over H\xc3\xb8lmebakks person.\n_START_SECTION_\nKravet innfris\n_START_PARAGRAPH_\nMidt i streikeuka kom det signaler om at arbeidsgiverne kunne tenke seg \xc3\xa5 innfri kravet, bare de slapp \xc3\xa5 innr\xc3\xb8mme nederlaget. For n\xc3\xa5 var det mye prestisje i saken: Man kunne ikke innr\xc3\xb8mme at en \xc2\xabvill\xc2\xbb streik vant fram._NEWLINE_De streikendes krav var klare: Ingen represalier mot de streikende! R\xc3\xb8ykeplakater og trusler vekk! _NEWLINE_Det f\xc3\xb8rste kravet \xc2\xabinnfridde\xc2\xbb arbeidsgiverne, ved \xc3\xa5 st\xc3\xa5 fram i pressa og love at represalier aldri hadde v\xc3\xa6rt p\xc3\xa5 tale. _NEWLINE_Det andre kravet ble innfridd ved innfl\xc3\xb8kt man\xc3\xb8vrering, der et vedtak i Arbeidsmilj\xc3\xb8utvalget ble avgj\xc3\xb8rende. Fredag befinner et flertall av arbeidernes utvalgsrepresentanter seg p\xc3\xa5 plattformen. N\xc3\xa5 kunne de, ved sitt flertall i utvalget, avgj\xc3\xb8re hva som skulle skje. De garanterte at plakatene skulle ned, og garanterte at utvalgsvedtak skulle fattes p\xc3\xa5 m\xc3\xb8te 11.00 dagen etter. _NEWLINE_L\xc3\xb8rdag kl. 10.58 ble det sendt melding fra streikeledelsen p\xc3\xa5 plattformen: Allmannam\xc3\xb8tet har vedtatt \xc3\xa5 gjenoppta arbeidet. Meldingen ble bekreftet mottatt kl. 11.00. N\xc3\xb8yaktig samtidig ble m\xc3\xb8tet i arbeidsmilj\xc3\xb8utvalget i Bergen satt. F\xc3\xb8rste punkt p\xc3\xa5 dagsordenen var r\xc3\xb8ykeforbudet p\xc3\xa5 Statfjord A. Vedtak: \xc2\xabAt r\xc3\xb8ykeforbud-plakatene blir tatt ned\xc2\xbb._NEWLINE_I praksis var dette vedtaket bindende for arbeidsgiverne. I praksis var streikekravet innfridd. Det oppsummete ogs\xc3\xa5 de streikende. Men \xc2\xabprosedyren\xc2\xbb med arbeidsmilj\xc3\xb8utvalget gjorde det lettere for bedriftsledelsen og tillitsmannsapparatet p\xc3\xa5 land \xc3\xa5 holde fasaden.\n_START_SECTION_\nNy streiketrussel hindret represalier\n_START_PARAGRAPH_\nSelv om arbeidsgiverne hadde lovet av represalier ikke var p\xc3\xa5 tale, f\xc3\xa5r streiken et etterspill. 28. august skulle Arnstein H\xc3\xb8lmebakk hente billetter p\xc3\xa5 off-shore-kontoret p\xc3\xa5 Nyland Vest, klar for ny arbeidsperiode p\xc3\xa5 plattformen. Han fikk ingen billetter. Resten av gruppa ble klarert for utreise, \xe2\x80\x93 ikke H\xc3\xb8lmebakk. Dagen etter fikk han forklaringen i m\xc3\xb8te med ledelsen: Nyland vil ikke ha ham ut i Nordsj\xc3\xb8en igjen. _NEWLINE_Dette f\xc3\xb8rte umiddelbart til reaksjoner, p\xc3\xa5 plattformen og i fagforeningsapparatet. Allmannam\xc3\xb8te p\xc3\xa5 Statfjord A var klar i sin tale: Represalier etter streiken ville ikke bli t\xc3\xa5lt. Det l\xc3\xa5 an til ny streik. P\xc3\xa5 land innledet arbeidsgiverorganisasjonen Mekaniske Verksteders Landsforening (MVL) og Norsk Jern- og Metallarbeiderforbund forhandlinger om H\xc3\xb8lmebakks jobb med streiketrusselen hengende over seg. _NEWLINE_Utfallet var gitt. Fredag 8. september tikket det teleks inn p\xc3\xa5 Statfjord A: H\xc3\xb8lmebakk skulle likevel f\xc3\xa5 jobbe p\xc3\xa5 plattformen.'